**Tájékoztató légkondicionáló kültéri egységének elhelyezéséről**

Aktualizálva: 2023. április 12-én.

A meleg nyári napok enyhítésére, vagy akár meglévő fűtési rendszer kiegészítésére egyre többen tervezik légkondicionáló berendezés beépítését. Fontos tudni, hogy a klíma felszerelésére is **jogszabályi előírások** vonatkoznak.

Az OTÉK[[1]](#footnote-1) 92. § (2) bekezdése szerint a homlokzaton klimatizáló berendezést elhelyezni az épület külső megjelenésével összhangban, takartan, illetve építészeti eszközökkel megoldva akkor lehet, ha a tervezett megoldás és a működés hatása:


1. az épület állékonyságát nem veszélyezteti, a homlokzatot nem károsítja,
2. az épített környezet értékeinek védelmére vonatkozó (településkép, építészeti érték vagy műemlékvédelmi, továbbá táj- és természetvédelmi) érdeket nem sért,
3. a kivezetés a környezetet bűz-, mérgező-, zaj-, rezgés- vagy más káros hatással nem szennyezi, az építmény rendeltetés szerinti használatát nem zavarja, ártalmas mértékű páralecsapódást nem okoz.

A TKR[[2]](#footnote-2) 7. §-a alapján a homlokzatképzésnél nem alkalmazhatók túlzottan tagolt, elaprózott homlokzatképző elemek, és nem használhatók – az ipari, kereskedelmi, szolgáltató területek kivételével – a település történelmi anyaghasználatától idegen (pl. fém, műanyag) anyagok. A rendelet alapján a klíma kültéri egységének felszerelése **szakmai konzultáció és településképi bejelentési eljárás** körébe tartozó építési tevékenység. A szakmai konzultáció kérelemre[[3]](#footnote-3) indul, azt követően a településképi bejelentési eljárás automatikusan történik. Mindkét eljárás díj- és illetékmentes.

**Az előírások célja, hogy házaink és utcáink a légkondicionálók üzembe helyezését követően is szépek és biztonságosak maradjanak.** Kerüljük elaz egyes országokban már kialakulttúlzsúfolt, kaotikus utcaképet.

**🗴**

**🗴**

**🗴**

Megyei jogú városként ne csak arra törekedjünk, hogy történelmi értékeinket tiszteletben tartsuk, hanem vigyázzunk hétköznapjaink épületeire, építményeire is.

Társasházak esetében lehetőleg a lapostetőn vagy a teraszon, a közterületről takart módon legyen elhelyezve a kültéri egység. Amennyiben ezekre nincsen lehetőség, az ablak mellett vagy alatt, szintenként ugyanazon a helyen, a homlokzaton egy vonalba kerüljenek a berendezések. Családi házaknál is javasolt a takart kialakítás.

**🗸**

**🗸**

**🗸**

**🗸**

Esztergom, 2023. április 12.

**Dr. Gál Gabriella**

jegyző

1. OTÉK: az országos településrendezési és építési követelményekről szóló 253/1997. (XII. 20.) Korm. rendelet [↑](#footnote-ref-1)
2. TKR: A településkép védelméről szóló 22/2017. (IX. 29.) önkormányzati rendelet [↑](#footnote-ref-2)
3. Szakmai konzultációs kérelem letölthető a város honlapjáról: <https://www.esztergom.hu/esztergomi/ugyintezes/epiteszet/tajekoztatok/> [↑](#footnote-ref-3)